CELEX: 52020PC0353
Language: el
Date: 2020-08-04
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ για τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο του Διεθνούς Συμβουλίου Σιτηρών σχετικά με την προσχώρηση του Ηνωμένου Βασιλείου στη σύμβαση για την εμπορία σιτηρών του 1995

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 4.8.2020
            COM(2020) 353 final
            2020/0162(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο του Διεθνούς Συμβουλίου Σιτηρών σχετικά με την προσχώρηση του Ηνωμένου Βασιλείου στη σύμβαση για την εμπορία σιτηρών του 1995
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.Αντικείμενο της πρότασης
            
            
               Η παρούσα πρόταση αφορά την απόφαση για τον καθορισμό της θέσης που πρέπει να ληφθεί εξ ονόματος της Ένωσης στο πλαίσιο του Διεθνούς Συμβουλίου Σιτηρών σχετικά με την προσχώρηση της Δημοκρατίας του Ηνωμένου Βασιλείου στη σύμβαση για την εμπορία σιτηρών του 1995.
            
            
               2.Πλαίσιο της πρότασης
            
            
               2.1.Η σύμβαση για την εμπορία σιτηρών του 1995
            
            
               Η σύμβαση για την εμπορία σιτηρών του 1995 (στο εξής: η σύμβαση) αποσκοπεί στην ενίσχυση της διεθνούς συνεργασίας σε όλους τους τομείς του εμπορίου σιτηρών, στην προώθηση της επέκτασης του διεθνούς εμπορίου σιτηρών και στη διασφάλιση της μέγιστης δυνατής ελευθερίας όσον αφορά την ροή του εμπορίου στον τομέα αυτό. Επιπλέον, η σύμβαση έχει ως στόχο να συμβάλει στον μέγιστο δυνατό βαθμό στη σταθερότητα των διεθνών αγορών σιτηρών προς το συμφέρον όλων των μελών, να ενισχύσει την παγκόσμια επισιτιστική ασφάλεια και να δημιουργήσει ένα φόρουμ για την ανταλλαγή πληροφοριών και τη συζήτηση των ανησυχιών των μελών σχετικά με το εμπόριο σιτηρών.
            
            
               Η σύμβαση τέθηκε σε ισχύ την 1η Ιουλίου 1995. 
            
            
               Η Ένωση είναι συμβαλλόμενο μέρος της σύμβασης
                  1
               .
            
            
               2.2.Το Διεθνές Συμβούλιο Σιτηρών
            
            
               Το Διεθνές Συμβούλιο Σιτηρών (στο εξής: IGC) που διαχειρίζεται τη σύμβαση, είναι ένας διακυβερνητικός οργανισμός με έδρα το Λονδίνο, ο οποίος επιδιώκει να επιτύχει τους στόχους που καθορίζονται στο άρθρο 1 της σύμβασης. Ειδικότερα, το IGC έχει ως στόχο:
            
            
               α)την προώθηση της διεθνούς συνεργασίας σε όλους τους τομείς του εμπορίου σιτηρών· 
            
            
               β)την προώθηση της επέκτασης, καθώς και του ανοικτού και δίκαιου χαρακτήρα του διεθνούς εμπορίου στον τομέα των σιτηρών· 
            
            
               γ)τη συμβολή στη σταθερότητα της διεθνούς αγοράς σιτηρών, την ενίσχυση της παγκόσμιας επισιτιστικής ασφάλειας και τη συμβολή στην ανάπτυξη των χωρών οι οικονομίες των οποίων εξαρτώνται από τις εμπορικές πωλήσεις σιτηρών.
            
            
               Οι στόχοι αυτοί επιδιώκονται με τη βελτίωση της διαφάνειας της αγοράς μέσω ανταλλαγής πληροφοριών, ανάλυσης και διαβούλευσης όσον αφορά τις εξελίξεις της αγοράς και της σχετικής πολιτικής.
            
            
               Το IGC αριθμεί σήμερα 29 μέλη, μεταξύ των οποίων πολλοί από τους μεγαλύτερους παραγωγούς και εισαγωγείς σιτηρών στον κόσμο. Πέραν της Ένωσης, μέλη του είναι, μεταξύ άλλων, η Αργεντινή, η Αυστραλία, ο Καναδάς, η Αίγυπτος, η Ινδία, η Ιαπωνία, η Ρωσία, η Ουκρανία και οι ΗΠΑ. Η τελευταία χώρα που προσχώρησε στον οργανισμό ήταν η Δημοκρατία της Σερβίας, που έγινε μέλος την 1η Απριλίου 2020. Ωστόσο, η Κίνα και η Βραζιλία δεν είναι μέλη. 
            
            
               Τα 29 μέλη του IGC έχουν συνολικά 2 000 ψήφους. 
            
            
               Όσον αφορά τις διαδικασίες του προϋπολογισμού (βλ. άρθρο 11 της σύμβασης), δηλ. τον καθορισμό των ετήσιων εισφορών των μελών, η Ένωση έχει 372 ψήφους για το 2019/20
                  2
               . 
            
            
               Για τη λήψη αποφάσεων, δηλ. για τις ψηφοφορίες (βλ. άρθρο 12 της σύμβασης), κατανέμονται 1 000 ψήφοι στα 11 μέλη εξαγωγής (συμπεριλαμβανομένης της Ένωσης με 245 ψήφους) και 1 000 ψήφοι στα 18 μέλη εισαγωγής. Πρέπει να τονιστεί ότι, καταρχήν, το IGC λειτουργεί με βάση τη συναίνεση και στην πραγματικότητα οι ψηφοφορίες είναι πολύ σπάνιες. 
            
            
               Στις συνεδριάσεις του Διεθνούς Συμβουλίου Σιτηρών η Ένωση εκπροσωπείται από την Επιτροπή δυνάμει του άρθρου 17 ΣΕΕ. Τα κράτη μέλη μπορούν να παρίστανται στις συνεδριάσεις του IGC, ιδίως στις συνόδους του Συμβουλίου.
            
         
         
            
               2.3.Η προβλεπόμενη πράξη του Διεθνούς Συμβουλίου Σιτηρών
            
            
               Στις 9 Απριλίου 2020, το Ηνωμένο Βασίλειο
                  3
                υπέβαλε επισήμως αίτηση προσχώρησης στη σύμβαση. Στις 14 Απριλίου 2020, η Γραμματεία του IGC ενημέρωσε τα μέλη του σχετικά με την αίτηση του Ηνωμένου Βασιλείου. Το Ηνωμένο Βασίλειο υποβάλλει αίτηση προσχώρησης στο IGC  από την 1η Ιανουαρίου 2021, δηλαδή μετά τη λήξη της μεταβατικής περιόδου που έπεται της αποχώρησης του Ηνωμένου Βασιλείου από την Ευρωπαϊκή Ένωση.
            
            
               Σύμφωνα με το άρθρο 27 παράγραφος 2 της σύμβασης, οι κυβερνήσεις όλων των κρατών μπορούν να προσχωρήσουν στη σύμβαση υπό τους όρους που θα κρίνει το Συμβούλιο. Σύμφωνα με το άρθρο 33 στοιχείο δ) του εσωτερικού κανονισμού της σύμβασης για την εμπορία σιτηρών (στο εξής: εσωτερικός κανονισμός), η Επιτροπή Διαχείρισης εξετάζει τις αιτήσεις προσχώρησης και διατυπώνει συστάσεις στο Συμβούλιο δυνάμει του άρθρου 27 παράγραφος 2.
            
            
               Οι ψήφοι της υπό προσχώρηση χώρας για τους σκοπούς του άρθρου 11 της σύμβασης (δηλ. ετήσια εισφορά των μελών), καθορίζονται από το ποσοστό των συνολικών συναλλαγών των υπό προσχώρηση χωρών στο σύνολο των συναλλαγών σιτηρών όλων των χωρών μελών του IGC, σύμφωνα με το άρθρο 33 στοιχείο β) του εσωτερικού κανονισμού. 
            
            
               Σύμφωνα με το άρθρο 12 παράγραφος 1 της σύμβασης, το Συμβούλιο πρέπει να ορίσει τα μέλη που θα είναι μέλη εξαγωγής και τα μέλη που θα είναι μέλη εισαγωγής για τους σκοπούς της σύμβασης, λαμβάνοντας υπόψη τη δομή των εμπορικών συναλλαγών σιτηρών και τις απόψεις των εν λόγω μελών. Το Συμβούλιο θα καθορίσει επίσης τα δικαιώματα ψήφου, σύμφωνα με τις παραγράφους 2 και 3 της ίδιας διάταξης.
            
            
               Η συζήτηση σχετικά με την αίτηση του Ηνωμένου Βασιλείου ξεκίνησαν στη διοικητική επιτροπή του IGC στις 11 Μαΐου 2020 και συνεχίστηκαν κατά την 51η σύνοδο του Συμβουλίου του IGC στις 8 Ιουνίου 2020 (μέσω τηλεδιάσκεψης). Κατά τη σύνοδο αυτή, το Συμβούλιο συμφώνησε ότι η επίσημη απόφαση για την αίτηση του Ηνωμένου Βασιλείου θα πρέπει να ληφθεί με γραπτή διαδικασία (επιστολική ψηφοφορία) και τα μέλη του IGC θα πρέπει να αποστείλουν τις παρατηρήσεις τους για τη Γραμματεία έως τις 30 Οκτωβρίου 2020. Εφόσον δεν υποβληθεί εγγράφως ένσταση στη Γραμματεία του IGC από μέλος του IGC μέχρι τις 30 Οκτωβρίου 2020, θεωρείται ότι η προσχώρηση του Ηνωμένου Βασιλείου στο IGC εγκρίνεται με ισχύ από την 1η Ιανουαρίου 2021.
            
            
               Μολονότι η σύμβαση δεν προβλέπει συγκεκριμένους κανόνες για τη διαδικασία της επιστολικής ψηφοφορίας (ή της γραπτής διαδικασίας), το άρθρο 14 της σύμβασης σχετικά με τις «αποφάσεις του Συμβουλίου» δεν αναφέρει ότι οι αποφάσεις αυτές πρέπει να λαμβάνονται στο πλαίσιο συνόδου του Συμβουλίου.
            
            
               Η συμφωνία αποχώρησης
            
            
               Σύμφωνα με το άρθρο 129 παράγραφος 2 της συμφωνίας αποχώρησης του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας
                  4
                («συμφωνία αποχώρησης»), κατά τη διάρκεια της μεταβατικής περιόδου η Ένωση θα συνεχίσει να εκπροσωπεί το Ηνωμένο Βασίλειο στις εργασίες όλων των οργανισμών που έχουν συσταθεί με διεθνείς συμφωνίες που έχει συνάψει η Ένωση. Το Ηνωμένο Βασίλειο θα πρέπει να απέχει κατά τη μεταβατική περίοδο από κάθε ενέργεια ή πρωτοβουλία που ενδέχεται να βλάψει τα συμφέροντα της Ένωσης. Ωστόσο, όπως ορίζει το άρθρο 129 παράγραφος 4 της συμφωνίας αποχώρησης, κατά τη διάρκεια της μεταβατικής περιόδου, το Ηνωμένο Βασίλειο δύναται να διαπραγματευτεί, να υπογράψει και να κυρώσει διεθνείς συμφωνίες στις οποίες προσχωρεί αυτόνομα στους τομείς αποκλειστικής αρμοδιότητας της Ένωσης, υπό τον όρο ότι οι εν λόγω συμφωνίες δεν τίθενται σε ισχύ ούτε εφαρμόζονται κατά τη διάρκεια της μεταβατικής περιόδου.
            
            
               3.Θέση που πρέπει να ληφθεί εξ ονόματος της Ένωσης
            
            
               
                  Η σύμβαση για την εμπορία σιτηρών του 1995 είχε συναφθεί από την Ένωση με την απόφαση 96/88/ΕΚ του Συμβουλίου
                     5
                  , με ισχύ έως τις 30 Ιουνίου 1998. Κάθε φορά, η ισχύς της σύμβασης παρατείνεται για μέγιστη περίοδο δύο ετών, σύμφωνα με το άρθρο 33 της σύμβασης. Τελευταία φορά παρατάθηκε με την απόφαση του Διεθνούς Συμβουλίου Σιτηρών τον Ιούνιο του 2019 και παραμένει σε ισχύ έως τις 30 Ιουνίου 2021
                     6
                  . 
               
               
                  Η Ένωση ήταν ανέκαθεν ενεργό μέλος του IGC και υποστήριζε τη διεύρυνση του οργανισμού. 
               
               
                  Το Ηνωμένο Βασίλειο είναι σημαντικός παραγωγός γεωργικών προϊόντων, περιλαμβανομένων των σιτηρών, που είναι μία από τις κύριες καλλιέργειες που καλύπτονται από το IGC. Ενόσω ήταν μέλος της Ένωσης, το Ηνωμένο Βασίλειο είχε σημαντικές εμπορικές συναλλαγές με άλλα κράτη μέλη της ΕΕ στον τομέα των σιτηρών.
               
               
                  Κατά τη μεταβατική περίοδο, μετά την αποχώρησή του από την Ένωση, το Ηνωμένο Βασίλειο εξακολουθεί να δεσμεύεται από τις διεθνείς συμφωνίες της Ένωσης και η Ένωση θα εξακολουθήσει να εκπροσωπεί το Ηνωμένο Βασίλειο στο IGC. 
               
               
                  Σύμφωνα με το άρθρο 21 παράγραφος 5 της σύμβασης, οι ετήσιες εισφορές των μελών είναι απαιτητές αμέσως μετά τον καθορισμό τους. Ως εκ τούτου, η Ένωση καταβάλλει τις ετήσιες εισφορές της στο IGC κατά την περίοδο Ιουλίου-Αυγούστου για το σύνολο του οικείου οικονομικού έτους, το οποίο αρχίζει τον Ιούνιο και λήγει τον Ιούλιο του επόμενου έτους. Η εισφορά της Ένωσης για το 2020/21 θα καταβληθεί από τον προϋπολογισμό της Ένωσης για το 2020, στον οποίο συνεισφέρει το Ηνωμένο Βασίλειο. 
               
               
                  Κατά συνέπεια, για το σύνολο του οικονομικού έτους 2020/21, η εισφορά της Ένωσης στο IGC θα καλύπτει επίσης το Ηνωμένο Βασίλειο. 
               
               
                  Σκοπός της παρούσας πρότασης είναι να καθοριστεί η θέση της Ένωσης στο IGC σχετικά με την προσχώρηση του Ηνωμένου Βασιλείου στη σύμβαση από την 1η Ιανουαρίου 2021. 
               
               
                  Δεδομένου ότι η διαδικασία προσχώρησης σύμφωνα με τις διατάξεις της Σύμβασης υπόκειται σε απόφαση του Διεθνούς Συμβουλίου Σιτηρών, η θέση της Ένωσης θα καθοριστεί βάσει του άρθρου 218 παράγραφος 9 της ΣΛΕΕ. 
               
            
            
               4.Νομική βάση
            
            
               4.1.Διαδικαστική νομική βάση
            
         
         
            
               4.1.1.Αρχές
            
            
               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».
            
            
               Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το εκάστοτε όργανο. 
            
            
               4.1.2.Εφαρμογή στην προκειμένη περίπτωση
            
            
               Η προβλεπόμενη πράξη του IGC έχει ως αποτέλεσμα τη διεύρυνση του αριθμού των μελών του IGC. Η προβλεπόμενη πράξη του IGC παράγει έννομα αποτελέσματα επειδή θα καθορίσει τους όρους της εν λόγω προσχώρησης, και ιδίως επειδή θα επηρεάσει την ισορροπία όσον αφορά τη λήψη αποφάσεων στο πλαίσιο του IGC, οι αποφάσεις του οποίου λαμβάνονται με πλειοψηφία των μελών εξαγωγής και εισαγωγής, και είναι δεσμευτικές για τα μέλη του, όπως ορίζει το άρθρο 14 της Σύμβασης. Θα επηρεαστούν επίσης οι αντίστοιχες εισφορές των συμβαλλόμενων μερών. Ως εκ τούτου, θα πρέπει να καθοριστεί η θέση της Ένωσης.
            
            
               Η προς έκδοση πράξη δεν συμπληρώνει ούτε τροποποιεί το θεσμικό πλαίσιο της συμφωνίας. 
            
            
               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.
            
            
               4.2.Ουσιαστική νομική βάση
            
            
               4.2.1.Αρχές
            
            
               Η ουσιαστική νομική βάση για την έκδοση απόφασης δυνάμει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προς έκδοση πράξης σε σχέση με την οποία λαμβάνεται θέση εξ ονόματος της Ένωσης. Εάν η προς έκδοση πράξη επιδιώκει διττό σκοπό ή έχει δύο συνιστώσες και εάν ένας από τους σκοπούς ή μία από τις συνιστώσες μπορεί να χαρακτηριστεί κύριος/-α, ενώ ο/η άλλος/-η έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνο ουσιαστική νομική βάση, ήτοι εκείνη που επιβάλλει ο κύριος ή πρωτεύων σκοπός ή συνιστώσα.
            
            
               4.2.2.Εφαρμογή στην προκειμένη περίπτωση
            
            
               Ο κύριος στόχος και το περιεχόμενο της προβλεπόμενης πράξης αφορούν το εμπόριο γεωργικών προϊόντων. 
            
            
               Ως εκ τούτου, η ουσιαστική νομική βάση για την προτεινόμενη απόφαση είναι το άρθρο 207 παράγραφος 4 πρώτο εδάφιο της ΣΛΕΕ.
            
            
               4.3.Συμπέρασμα
            
            
               Η νομική βάση της προτεινόμενης απόφασης θα πρέπει να είναι το άρθρο 207 παράγραφος 4 πρώτο εδάφιο της ΣΛΕΕ, σε συνδυασμό με το άρθρο 218 παράγραφος 9 της ΣΛΕΕ.
            
            
               2020/0162 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               για τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο του Διεθνούς Συμβουλίου Σιτηρών σχετικά με την προσχώρηση του Ηνωμένου Βασιλείου στη σύμβαση για την εμπορία σιτηρών του 1995
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
         
         
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Η σύμβαση για την εμπορία σιτηρών του 1995 (στο εξής: η σύμβαση), η οποία τέθηκε σε ισχύ την 1 Ιουλίου 1995, συνήφθη από την Ένωση με την απόφαση 96/88/ΕΚ του Συμβουλίου
                  7
               . Η σύμβαση συνήφθη αρχικά για περίοδο τριών ετών.
            
            
               (2)Σύμφωνα με το άρθρο 33 της σύμβασης, το Διεθνές Συμβούλιο Σιτηρών δύναται να παρατείνει τη σύμβαση για διαδοχικές περιόδους οι οποίες δεν υπερβαίνουν τα δύο έτη κάθε φορά. Από τη σύναψή της, η σύμβαση παρατείνεται τακτικά για επιπλέον περιόδους δύο ετών. Η σύμβαση παρατάθηκε τελευταία φορά με απόφαση του Διεθνούς Συμβουλίου Σιτηρών στις 10 Ιουνίου 2019
                  8
                και παραμένει σε ισχύ έως τις 30 Ιουνίου 2021.
            
            
               (3)Σύμφωνα με το άρθρο 27 παράγραφος 2 της σύμβασης, οι κυβερνήσεις όλων των κρατών μπορούν να προσχωρήσουν στη σύμβαση υπό τους όρους που θα κρίνει κατάλληλους το Διεθνές Συμβούλιο Σιτηρών.
            
            
               (4)Στις 9 Απριλίου 2020, το Ηνωμένο Βασίλειο υπέβαλε επισήμως αίτηση προσχώρησης στη σύμβαση από την 1η Ιανουαρίου 2021.
            
            
               (5)Το Ηνωμένο Βασίλειο είναι σημαντικός παραγωγός σιτηρών, ιδίως κριθής και σιταριού. Εφόσον εγκριθεί η αίτηση προσχώρησης του Ηνωμένου Βασιλείου στη σύμβαση και, κατ’ επέκταση, η συμμετοχή του στο Συμβούλιο, το Ηνωμένο Βασίλειο θα είναι μέλος εισαγωγής σύμφωνα με το άρθρο 12 της σύμβασης. Δεδομένου ότι η Ένωση είναι μέλος εξαγωγής, η προσχώρηση του Ηνωμένου Βασιλείου δεν θα επηρεάσει τον αριθμό των ψήφων που διαθέτει η Ένωση για τους σκοπούς της ψηφοφορίας βάσει του άρθρου 12 της σύμβασης. Ωστόσο, με την προσχώρηση του Ηνωμένου Βασιλείου θα μειωθεί, από το οικονομικό έτος 2021/22, ο αριθμός των ψήφων που διαθέτει η Ένωση, σύμφωνα με το άρθρο 11 της σύμβασης, βάσει του οποίου καθορίζεται η εισφορά των μελών. 
            
            
               (6)Είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στο Διεθνές Συμβούλιο Σιτηρών και να εγκριθεί η προσχώρηση του Ηνωμένου Βασιλείου στη σύμβαση βάσει των προβλεπόμενων όρων που αναφέρονται λεπτομερώς στο δημοσιονομικό δελτίο που επισυνάπτεται στην παρούσα απόφαση και υπό την προϋπόθεση ότι η προσχώρηση δεν παράγει αποτελέσματα και η σύμβαση δεν εφαρμόζεται προσωρινά για το Ηνωμένο Βασίλειο πριν από τη λήξη της μεταβατικής περιόδου που αναφέρεται στο άρθρο 126 της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Η θέση που πρέπει να ληφθεί εξ ονόματος της Ένωσης στο Διεθνές Συμβούλιο Σιτηρών είναι να εγκριθεί η προσχώρηση του Ηνωμένου Βασιλείου στη σύμβαση για το εμπόριο σιτηρών του 1995, βάσει των προβλεπόμενων όρων που αναφέρονται λεπτομερώς στο δημοσιονομικό δελτίο που επισυνάπτεται στην παρούσα απόφαση και υπό την προϋπόθεση ότι η προσχώρηση δεν παράγει αποτελέσματα και η σύμβαση δεν εφαρμόζεται προσωρινά για το Ηνωμένο Βασίλειο πριν από τη λήξη της μεταβατικής περιόδου που αναφέρεται στο άρθρο 126 της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας.
            
            
               Άρθρο 2
            
            
               Η παρούσα απόφαση απευθύνεται στην Επιτροπή.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
            
                     
                        ΔΗΜΟΣΙΟΝΟΜΙΚΟ ΔΕΛΤΙΟ
                     
                  
                  
                     
                        Fin Stat/20/MK/pl/3413793
                     
                     
                     
                        agri.ddg3.g.4(2020)3325110
                     
                  
               
                     
                  
                  
                     
                        6.22.2020
                     
                  
               
                     
                  
                  
                     
                        ΗΜΕΡΟΜΗΝΙΑ: 6/6/2020
                     
                     
                  
               
                     
                        1.
                     
                  
                  
                     
                        ΓΡΑΜΜΗ ΠΡΟΫΠΟΛΟΓΙΣΜΟΥ:
                     
                     
                        Κεφάλαιο 05 06 ΔΙΕΘΝΕΙΣ ΠΤΥΧΕΣ ΤΟΥ ΤΟΜΕΑ ΠΟΛΙΤΙΚΗΣ «ΓΕΩΡΓΙΑ ΚΑΙ ΑΓΡΟΤΙΚΗ ΑΝΑΠΤΥΞΗ»
                     
                     
                        05 06 01 Διεθνείς συμφωνίες στον γεωργικό τομέα 
                     
                  
                  
                     
                        ΠΙΣΤΩΣΕΙΣ:
                     
                     
                     
                        B2020: 6 300 000 EUR 
                     
                  
               
                     
                        2.
                     
                  
                  
                     
                        ΤΙΤΛΟΣ: 
                        Πρόταση απόφασης του Συμβουλίου για τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο του Διεθνούς Συμβουλίου Σιτηρών σχετικά με την προσχώρηση του Ηνωμένου Βασιλείου στη σύμβαση για την εμπορία σιτηρών του 1995
                     
                     
                  
               
                     
                        3.
                     
                  
                  
                     
                        ΝΟΜΙΚΗ ΒΑΣΗ: Νομική βάση της παρούσας πρότασης είναι το άρθρο 207 παράγραφος 4, σε συνδυασμό με το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης.
                     
                  
               
                     
                        4.
                     
                  
                  
                     
                        ΣΤΟΧΟΙ:
                     
                     
                        Να εγκριθεί η προσχώρηση του Ηνωμένου Βασιλείου στη σύμβαση για την εμπορία σιτηρών του 1995. 
                     
                  
               
                     
                        5.
                     
                  
                  
                     
                        ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
                     
                  
                  
                     
                        ΠΕΡΙΟΔΟΣ 12 ΜΗΝΩΝ 
                           
                           (σε EUR)
                     
                  
                  
                     
                        ΤΡΕΧΟΝ ΟΙΚΟΝΟΜΙΚΟ ΕΤΟΣ 2020
                     
                     
                        (σε EUR)
                     
                  
                  
                     
                        ΕΠΟΜΕΝΟ ΟΙΚΟΝΟΜΙΚΟ ΕΤΟΣ 2021 
                     
                     
                        (σε EUR)
                     
                  
               
                     
                        5.0
                     
                  
                  
                     
                        ΔΑΠΑΝΕΣ
                     
                     
                        -
                              ΠΟΥ ΕΠΙΒΑΡΥΝΟΥΝ ΤΟΝ ΠΡΟΫΠΟΛΟΓΙΣΜΟ ΤΗΣ ΕΕ 
                           (ΕΠΙΣΤΡΟΦΕΣ/ΠΑΡΕΜΒΑΣΕΙΣ)
                     
                     
                        -
                              ΤΟΥΣ ΕΘΝΙΚΟΥΣ ΠΡΟΫΠΟΛΟΓΙΣΜΟΥΣ
                     
                     
                        -
                              ΑΛΛΟΥΣ ΤΟΜΕΙΣ
                     
                  
                  
                     
                  
                  
                     
                  
                  
                     
                        -3 024
                     
                  
               
                     
                        5.1
                     
                  
                  
                     
                        ΕΣΟΔΑ
                     
                     
                        -
                              ΙΔΙΟΙ ΠΟΡΟΙ ΤΗΣ ΕΕ (ΕΙΣΦΟΡΕΣ/ΔΑΣΜΟΙ)
                     
                     
                        -
                              ΕΘΝΙΚΑ
                     
                  
                  
                     
                  
                  
                     
                  
                  
                     
                  
               
                     
                  
                  
                     
                  
                  
                     
                  
                  
                     
                  
                  
                     
                  
               
                     
                        5.0.1
                     
                  
                  
                     
                        ΠΡΟΒΛΕΨΕΙΣ ΔΑΠΑΝΩΝ
                     
                  
                  
                     
                  
                  
                     
                  
                  
                     
                  
               
                     
                        5.1.1
                     
                  
                  
                     
                        ΠΡΟΒΛΕΨΕΙΣ ΕΣΟΔΩΝ
                     
                  
                  
                     
                  
                  
                     
                  
                  
                     
                  
               
                     
                        5.2
                     
                  
                  
                     
                        ΤΡΟΠΟΣ ΥΠΟΛΟΓΙΣΜΟΥ: 4 λιγότερες ψήφοι για την ΕΕ, 756 GBP/ψηφοφορία
                     
                  
               
                     
                        6.0
                     
                  
                  
                     
                        ΕΙΝΑΙ ΔΥΝΑΤΗ Η ΧΡΗΜΑΤΟΔΟΤΗΣΗ ΤΟΥ ΕΡΓΟΥ ΑΠΟ ΠΙΣΤΩΣΕΙΣ ΕΓΓΕΓΡΑΜΜΕΝΕΣ ΣΤΟ ΣΧΕΤΙΚΟ ΚΕΦΑΛΑΙΟ ΤΟΥ ΥΠΟ ΕΚΤΕΛΕΣΗ ΠΡΟΫΠΟΛΟΓΙΣΜΟΥ;
                     
                  
                  
                     
                        ΝΑΙ ΟΧΙ
                     
                  
               
                     
                        6.1
                     
                  
                  
                     
                        ΕΙΝΑΙ ΔΥΝΑΤΗ Η ΧΡΗΜΑΤΟΔΟΤΗΣΗ ΤΟΥ ΕΡΓΟΥ ΜΕ ΜΕΤΑΦΟΡΑ ΠΙΣΤΩΣΕΩΝ ΜΕΤΑΞΥ ΚΕΦΑΛΑΙΩΝ ΤΟΥ ΥΠΟ ΕΚΤΕΛΕΣΗ ΠΡΟΫΠΟΛΟΓΙΣΜΟΥ;
                     
                  
                  
                     
                        ΝΑΙ ΟΧΙ
                     
                  
               
                     
                        6.2
                     
                  
                  
                     
                        ΑΠΑΙΤΕΙΤΑΙ ΣΥΜΠΛΗΡΩΜΑΤΙΚΟΣ ΠΡΟΫΠΟΛΟΓΙΣΜΟΣ;
                     
                  
                  
                     
                            ΝΑΙ ΟΧΙ
                     
                  
               
                     
                        6.3
                     
                  
                  
                     
                        ΘΑ ΑΠΑΙΤΗΘΕΙ ΕΓΓΡΑΦΗ ΠΙΣΤΩΣΕΩΝ ΣΕ ΜΕΛΛΟΝΤΙΚΟΥΣ ΠΡΟΫΠΟΛΟΓΙΣΜΟΥΣ;
                     
                  
                  
                     
                        ΝΑΙ ΟΧΙ
                     
                  
               
                     
                        Η απόφαση θα έχει μικρό θετικό αντίκτυπο στον προϋπολογισμό της ΕΕ από τον προϋπολογισμό του 2021. Η εισφορά της ΕΕ αναμένεται ότι θα μειωθεί κατά 3 024 EUR, δεδομένου ότι το Ηνωμένο Βασίλειο θα καταβάλλει τη δική του συνδρομή μέλους. Το ποσό μπορεί να διαφέρει ανάλογα με το ποσό που πρέπει να καταβληθεί ανά ψηφοφορία σε GBP και με τη συναλλαγματική ισοτιμία EUR/GBP.
                     
                  
               
         
         
            
                  
                     (1)
                  
                        ΕΕ L 21 της 27.1.1996, σ. 47. 
               
               
                  
                     (2)
                  
                        Το Διεθνές Συμβούλιο Σιτηρών λειτουργεί με βάση το οικονομικό έτος, από την 1η Ιουλίου έως τις 30 Ιουνίου του επόμενου έτους.
               
               
                  
                     (3)
                  
                        Με την επιστολή του αναπληρωτή υπουργού, αρμόδιου για το  Υπουργείο Περιβάλλοντος και Αγροτικών Υποθέσεων (DEFRA), το Υπουργείο Διεθνούς Ανάπτυξης (DFID) και το Υπουργείο Εξωτερικών και Κοινοπολιτείας (FCO).
               
               
                  
                     (4)
                  
                        Συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας. 
               
               
                  
                     (5)
                  
                        ΕΕ L 21 της 27.1.1996, σ. 47.
               
               
                  
                     (6)
                  
                        Απόφαση (ΕΕ) 2019/813 του Συμβουλίου, της 17ης Μαΐου 2019 (ΕΕ L 133 της 21.5.2019, σ. 19)
               
               
                  
                     (7)
                  
                        Απόφαση 96/88/ΕΚ του Συμβουλίου, της 19ης Δεκεμβρίου 1995, σχετικά με την έγκριση από την Ευρωπαϊκή Κοινότητα της συμβάσεως εμπορίας σιτηρών και της συμβάσεως για την επισιτιστική βοήθεια που συνιστούν τη διεθνή συμφωνία για τα σιτηρά του 1995 (ΕΕ L 21 της 27.1.1996, σ. 47).
               
               
                  
                     (8)
                  
                        Απόφαση (ΕΕ) 2019/813 του Συμβουλίου, της 17ης Μαΐου 2019, για τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο του Διεθνούς Συμβουλίου Σιτηρών σχετικά με την παράταση της σύμβασης εμπορίας σιτηρών, 1995 (ΕΕ L 133 της 21.5.2019, σ. 19).